Diari Oficial de la Generalitat Valenciana


Sumari del DOGV 4248, del 14-05-2002 (2002/4801)

RESOLUCIÓ de 26 d'abril de 2002, del conseller d'Obres Públiques, Urbanisme i Transports, per la qual s'aprova definitivament la modificació puntual del Pla General d'Ordenació Urbana del municipi d'Alcoi (Alacant) per a l'ampliació del Col·legi Públic el Romeral.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4248

Data del DOGV
:   14-05-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/4801


Data del document
:   26-04-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Alcoi
    * pla d'urbanisme

RESOLUCIÓ de 26 d'abril de 2002, del conseller d'Obres Públiques, Urbanisme i Transports, per la qual s'aprova definitivament la modificació puntual del Pla General d'Ordenació Urbana del municipi d'Alcoi (Alacant) per a l'ampliació del Col·legi Públic el Romeral. [2002/4801]
  
Vist l'expedient relatiu a la modificació puntual del Pla General d'Ordenació Urbana del municipi d'Alcoi (Alacant), per a l'ampliació del Col·legi Públic el Romeral, i de conformitat amb els següents:
  
Antecedents de fet
  
Primer
  
Amb data 20 d'abril de 2001, el ple de l'Ajuntament d'Alcoi va acordar sotmetre a informació pública la modificació puntual del Pla General d'Ordenació Urbana d'aquest municipi per a l'ampliació del Col·legi Públic el Romeral, mitjançant la publicació d'anunci en el Diari Oficial de la Generalitat Valenciana núm. 3.998, de data 14 de maig de 2001, i en el diari Las Provincias d'Alacant, amb data 10 de maig de 2001. Durant el període d'exposició pública no es van formular al·legacions, i el ple de la corporació procedeix a l'aprovació provisional en la sessió del dia 22 de juny de 2001.
  
Segon
  
La documentació està integrada per memòria, pla d'informació i pla d'ordenació.
  
Tercer
  
La Comissió Territorial d'Urbanisme d'Alacant, en la sessió del dia 13 de setembre de 2001, va acordar informar favorablement la modificació puntual del Pla General del Municipi d'Alcoi per a l'ampliació del Col·legi el Romeral, i se supedita la seua remissió al conseller d'Obres Públiques, Urbanisme i Transports a l'esmena de deficiències.
  
Amb data 8 de novembre de 2001 els Serveis Tècnics dels Serveis territorials d'Urbanisme d'Alacant van informar que, examinada la documentació aportada per l'Ajuntament d'Alcoi amb data 18 de setembre del 2001, el meritat expedient s'ajusta al que disposa l'acord de la Comissió Territorial d'Urbanisme d'Alacant de data 13 de setembre de 2001.
  
Quart
  
El conseller d'Obres Públiques, Urbanisme i Transports, amb data 15 de novembre del 2001, va resoldre informar favorablement la modificació puntual del Pla General d'Ordenació Urbana del municipi d'Alcoi per a l'ampliació del Col·legi Públic el Romeral que comporta diferent qualificació o ús urbanístic de les zones verdes anteriorment previstes i demanar dictamen del Consell Jurídic Consultiu de la Comunitat Valenciana sobre el present expedient.
  
Cinqué
  
El Consell Jurídic Consultiu de la Comunitat Valenciana amb data 26 de març de 2002 emet dictamen favorable a l'aprovació definitiva de l'expedient de referència.
  
Sisé
  
El ple de l'Ajuntament d'Alcoi, en sessió extraordinària del dia 9 d'abril de 2002, va acordar procedir a la correcció de l'errada en la delimitació de l'àmbit de la modificació puntual del PGOU per a l'ampliació del Col·legi Públic el Romeral, i s'inclou de forma integral l'edificació existent en el parc del Romeral i es respecta, per tant, l'actual alineació de la via pública que afecta aquesta, tal com queda expressament arreplegat en els plans corregits de la citada modificació, així mateix, sol·licita que s'incloga la dita correcció en l'expedient en tramitació amb caràcter previ a la seua aprovació definitiva. Rectificació aquesta favorablement informada amb data 26 d'abril de 2002 pel Servei Territorial d'Urbanisme d'Alacant.
  
Fonaments de dret
  
Primer
  
Respecte al procediment, la tramitació ha sigut correcta de conformitat al que estableix l'article 38 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), per remissió de l'article 55.1 del citat cos legal.
  
Segon
  
La documentació està completa, en funció de les característiques del municipi i de l'objecte de la modificació, a l'efecte del compliment de l'article 27 de la LRAU, una vegada esmenades les observacions assenyalades en l'Acord de la Comissió Territorial d'Urbanisme d'Alacant amb data 13 de setembre de 2001.
  
Tercer
  
El present expedient té per objecte fer possible l'ampliació del Col·legi Públic el Romeral, amb ampliació del sòl dotacional educatiu (D2.1) en els terrenys confrontants, per a això, es proposa el canvi de qualificació actual, zona verda V2, jardins, dels citats terrenys, i se'ls qualifica de sòl dotacional educatiu D2.1.
  
La modificació proposada consisteix en la requalificació d'uns terrenys, d'una extensió de 12.587,40 m2, que actualment estan qualificats i destinats a zona verda -parc públic-, que passarien a qualificar-se i a formar part de la zona d'equipament públic, amb destinació escolar, -Col·legi Públic el Romeral-, contigus a la mencionada zona verda, i es manté la destinació pública dels terrenys, sense que es produïsca cap augment de l'aprofitament lucratiu, i es respecta l'estàndard mínim destinat a zones verdes de 5m2 per habitant a què es refereix l'article 17.2 incís A) de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Quart
  
Quant a la correcció d'errades en la delimitació de l'àmbit de la modificació puntual objecte del present expedient, a la vista de la documentació aportada, cal indicar que es tracta de la correcció d'una errada material o de fet, plenament respectuosa del contingut bàsic de la modificació plantejada, es tracta d'una mera equivocació manifesta i evident per si mateixa, i la seua correcció està d'acord amb el criteri jurisprudencial seguit pel Tribunal Suprem. [(Sentència del Tribunal Suprem de 21 de setembre de 1998 (RJ 1998/6935), Sentència del TS de 31 d'octubre del 2000 (RJ 2000/9045)], ja que del que es tracta és d'esmenar l'errada gràfica advertida en el pla SU 24 Ordenació Detallada Sòl Urbà i Urbanitzable, sobre una xicoteta part d'una antiga masia que actualment està qualificada de xarxa viària.
  
Cinqué
  
Les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat i no es troben en contradicció amb les disposicions legals d'aplicació, en els termes establits en l'article 40 de la LRAU.
  
Sisé
  
El present expedient suposa una diferent qualificació o ús urbanístic de les zones verdes o espais lliures anteriorment prevists, per la qual cosa, de conformitat amb el que disposa l'article 55.4 de la LRAU, consta en aquest l'informe favorable del conseller d'Obres Públiques, Urbanisme i Transports (disposició transitòria 9a de la LRAU) i el dictamen favorable del Consell Jurídic Consultiu de la Comunitat Valenciana, d'acord amb el que disposa l'article 10.8.e) de la Llei 10/94, de 29 de desembre, per la qual es crea el Consell Jurídic Consultiu de la Comunitat Valenciana.
  
Seté
  
El conseller d'Obres Públiques, Urbanisme i Transports és competent per a l'aprovació definitiva del present expedient, en virtut del que disposa l'article 39 de la LRAU en relació amb l'article 6.D del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
Vists els preceptes legals citats i la resta de general i pertinent aplicació, de conformitat amb el dictamen del Consell Jurídic Consultiu de la Comunitat Valenciana, resolc:
  
Aprovar definitivament la modificació puntual del Pla General d'Ordenació Urbana del municipi d'Alcoi (Alacant) per a l'ampliació del Col·legi Públic el Romeral.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú.